《雨余路软有女郎一队前行鞋踪可玩》
明代·王彦泓

知是同家是各家，样痕端正不多差。分行细整如飞雁，散点轻匀似落花。

怕滑更添腰绰约，扶墙时趁步欹斜。悬知连臂行归晚，一路风香笑语哗。

作者简介：镇江府金坛人，字次回。以岁贡为松江府华亭县训导，卒于官。博学好古，喜作艳体小诗，格调似韩偓。词不多作，而善改昔人词，有加毫颊上之致。有《疑雨集》。